《奉和礼部尚书酬杨著作竹亭歌》
唐代·权德舆

直城朱户相逦连，九逵丹毂声阗阗。春官自有花源赏，

终日南阗当目前。晨摇玉佩趋温室，莫入竹溪疑洞天。

烟销雨过看不足，晴翠鲜飙逗深谷。独谣一曲泛流霞，

闲对千竿连净绿。萦回疏凿随胜地，石磴岩扉光景异。

虚斋寂寂清籁吟，幽涧纷纷杂英坠。家承麟趾贵，

剑有龙泉赐，上奉明时事无事。人间方外兴偏多，

能以簪缨狎薜萝。常通内学青莲偈，更奏新声白雪歌。

风入松，云归栋，鸿飞灭处犹目送。蝶舞闲时梦忽成，

兰台有客叙交情，返照中林曳履声。直为君恩催造膝，

东方辨色谒承明。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。